《宾于以诗寄赠用韵复之》
清代·许传霈

孟春之月快衔杯，孟秋之月期不来。春秋佳日难兼擅，忝联诗社末座陪。

巧乞七夕不可得，为君送巧语奇哉。新旧閒情齐发泄，从头那厌诵百回。

矫俗本非吾辈志，岂为愤激滋群猜。天君泰然心无著，大智如愚日不违。

我于弱冠钦道貌，家承世好交陈雷。五十年前西园集，画本诗情大道该。

不图纵迹寻后人，苕溪诗酒又追随。天许此缘结此际，儒生至此复何为。

抒写性情荡邪秽，登临山水廓衷怀。饥来赖有撑肠字，世世生涯清莫阶。

得失功名无宠辱，何须拔剑歌我哀。谢君法巽言兼至，心颜开后沁诗脾。

蓬山捷径碍芳躅，曲木道傍合散材。逢伯乐，说郭隗。

老马不知身在枥，几多慰诲费溯洄。秋来老圃容色澹，不妨羯鼓效诗催。

馀不溪头好夜月，得句欲与凉露飞。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。